
PARLAMENTUL  ROMÂNIEI
CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti, 29 februarie 2012
           Nr.    Pl - x 16/2012


RAPORT

asupra propunerii legislative pentru completarea Hotărârii nr.361 din 28/04/2005 privind înfiinţarea, organizarea şi funcţionarea Autorităţii Naţionale pentru Restituirea Proprietăţilor

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă pentru completarea Hotărârii nr.361 din 28/04/2005 privind înfiinţarea, organizarea şi funcţionarea Autorităţii Naţionale pentru Restituirea Proprietăţilor, trimisă cu adresa nr. Pl-x 16 din 1 februarie 2012 şi  înregistrată cu nr. 31/44 din 2 februarie 2012.

Senatul, în calitate de primă Cameră sesizată, a respins propunerea legislativă în şedinţa din 21 decembrie 2011.

Comisia pentru drepturile omului, culte şi problemele minorităţilor naţionale a avizat negativ propunerea legislativă, conform avizului nr. 25/23 din 22 februarie 2012. 

Comisia pentru administraţie publică, amenajarea teritoriului şi echilibru ecologic a transmis un aviz negativ, cu nr. 26/13 din 7 februarie 2012.


Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 

Propunerea legislativă  are ca obiect de reglementare completarea art. 2 din Hotărârea Guvernului nr. 361/2005 privind înfiinţarea, organizarea şi funcţionarea Autorităţii Naţionale pentru Restituirea Proprietăţilor, cu modificările şi completările ulterioare, cu o nouă literă, lit.) m1), în sensul prevederii obligaţiei Autorităţii de a face publică lista cu dosarele persoanelor care urmează a fi despăgubite, indicându-se numele, prenumele, data, domiciliul acestora, precum şi suma ce urmează să o încaseze. Totodată, prin proiect se prevede că nerespectarea acestei obligaţii constituie infracţiune, pedepsită cu închisoarea de la 2 la 7 ani. 

Consiliul Legislativ, prin avizul nr. 1049 din 7 octombrie 2012, a avizat negativ propunerea legislativă.
           Guvernul, prin punctul de vedere transmis cu adresa nr. 2483 din 28 octombrie 2011, nu susţine adoptarea  iniţiativei  legislative. 


 În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive, avizul Consiliului Legislativ şi punctul de vedere al Guvernului, în şedinţa din 28 februarie 2012. 
            La dezbateri au fost prezenţi 12 deputaţi, din totalul de 23 membri ai Comisiei juridice, de disciplină şi imunităţi.
             Ca urmare a discuţiilor din Comisie s-a constatat că infracţiunile, pedepsele şi regimul executării acestora se reglementează numai prin lege organică, potrivit art. 73 alin. (3) lit. h) din Constituţia României, republicată, neputând constitui şi obiect de reglementare al unei hotărâri de Guvern (astfel cum se propune prin iniţiativa legislativă), aceasta din urmă făcând parte din „actele Guvernului", potrivit dispoziţiilor constituţionale ale art. 108.

    In ceea ce priveşte propunerea privind instituirea pedepsei închisorii de la 2 la 7 ani pentru necomunicarea publică a listei dosarelor în care urmează a se acorda despăgubiri, considerăm că ar fi excesivă faţă de gravitatea faptei şi faţă de politica penală promovată prin dispoziţiile noului Cod penal. Trebuie ţinut cont şi de faptul că, prin noul Cod penal, se doreşte abrogarea textelor de incriminare din legislaţia specială şi cuprinderea acestora în partea specială, în vederea creării unui cadru legislativ unitar şi coerent în materie penală. In plus, potrivit dispoziţiilor constituţionale ale art. 1 alin. (4), „Statul se organizează potrivit principiului separaţiei şi echilibrului puterilor - legislativă, executivă şi judecătorească - în cadrul democraţiei constituţionale ".

   În mod corespunzător, Parlamentul, în calitate de unică autoritate legiuitoare a ţării, conform art. 73 alin. (1) din legea fundamentală, „adoptă legi constituţionale, legi organice şi legi ordinare în vreme ce Guvernul adoptă hotărâri şi ordonanţe, potrivit art. 108 alin. (1) din Constituţie, iar hotărârile Guvernului „ se emit pentru organizarea executării legilor", conform art. 108 alin. (2) din legea fundamentală.

Astfel fiind şi potrivit principiului simetriei în drept, hotărârile Guvernului, ca norme secundare, emise de către Guvern în executarea legilor (norme primare) adoptate de către Parlament, se supun modificării/completării tot prin hotărâri ale Guvernului, actele normative abordându-se „ în funcţie de ierarhia lor, de categoria acestora şi de autoritatea publică competentă să le adopte", precum şi „în limitele şi potrivit normelor care le ordonă", în conformitate cu art. 4 din Legea nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare. Semnalăm, totodată, că soluţia legislativă privind completarea unei hotărâri a Guvernului printr-un act juridic de nivel superior, contravine normelor de tehnică legislativă. Astfel, potrivit prevederilor art.62, prima teză din Legea nr.24/2000, republicată, cu modificările şi completările ulterioare, dispoziţiile de modificare şi de completare se încorporează, de la data intrării lor în vigoare, în actul de bază, identificându-se cu acesta.
Or, în cazul de faţă, prin completarea unei hotărâri a Guvernului printr-un act cu nivel de lege, am fi în prezenţa a două decizii de nivel diferit, care nu se pot contopi, prin exprimarea lor în textul unei hotărâri.

Faţă de cele de mai sus, pentru respectarea ierarhiei actelor normative şi având în vedere că actul supus intervenţiei legislative este o hotărâre a Guvernului, completarea acesteia cu dispoziţii noi, cuprinzând soluţii legislative exprimate în texte care se vor adăuga elementelor structurale existente, nu se poate face decât printr-un act normativ cu aceeaşi forţă juridică, respectiv, tot o hotărâre a Guvernului.
             Faţă de cele arătate, în urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru completarea Hotărârii nr.361 din 28/04/2005 privind înfiinţarea, organizarea şi funcţionarea Autorităţii Naţionale pentru Restituirea Proprietăţilor.
              În raport cu obiectul şi conţinutul reglementării, propunerea legislativă face parte din categoria legilor organice.
                             PREŞEDINTE,                                 SECRETAR,
                               Daniel BUDA                       Gabriel ANDRONACHE
Consilier parlamentar,

 Paul Şerban

